Projek MuM (Minggu untuk Meneroka) Topik: Ikan Gambaran Keseluruhan: Topik ikan yang dipilih oleh kanak-kanak Tadika 1 ini timbul setelah mereka membaca buku besar 'Kucing Dina'. Mereka memilih ikan, haiwan yang mereka suka dalam buku besar tersebut. Kanak-kanak ingin mengetahui dengan lebih lanjut tentang ikan dan spesies-spesies ikan yang ada di dalam laut. Matlamat Pembelajaran: 1. mempunyai minat untuk mempelajari Bahasa Melayu 2. membina kemahiran asas bahasa dan literasi Objektif Pengajaran: Kanak-kanak akan berpeluang untuk: 1. mendapatkan maklumat dengan lebih mendalam tentang ikan dan spesies-spesies ikan 2. bekerjasama dengan rakan-rakan, guru dan ibu bapa untuk berbincang tentang topik yang dipilih Projek ini mengambil masa kira-kira 2 minggu untuk dijalankan supaya kanak-kanak diberi ruang dan peluang untuk meneroka topik pilihan mereka. mereka.
#1 Pemilihan topik Kanak-kanak berbincang tentang buku besar dan topik yang ingin dipilih. Contoh: 'Hari Ini Hari Raya', 'Lihat itu!', 'Kucing Dina' dan 'Sungguh Lawa!'. Kanak-kanak membuat pemilihan buku besar dan topik dengan mengundi. Kanak-kanak berkongsi maklumat tentang perkara-perkara yang sudah dan ingin diketahui oleh mereka tentang ikan. Guru mencatatkan soalan-soalan yang telah dikemukakan oleh kanak-kanak di papan tulis. Guru boleh mengajar kanak-kanak cara menggunakan alat menjana idea seperti peta minda atau carta KWL untuk mengumpulkan idea atau soalan. Guru juga boleh juga menggunakan teknik penyoalan 'PEER' dan 'CROWD'. Kanak-kanak mengundi topik yang ingin diketahui dengan lebih lanjut. #2 Mendapatkan maklumat bagi topik pilihan Guru berbincang dengan kanak-kanak tentang cara-cara untuk mendapatkan jawapan bagi soalan-soalan yang telah dikemukakan oleh mereka. Kanak-kanak bersetuju untuk mendapatkan maklumat daripada Ibu bapa, meneroka bahan maujud dan melayari internet.
Kanak-kanak melayari internet dan meneroka bahan maujud: ikan. Guru boleh membantu kanak-kanak untuk mendapatkan maklumat dengan: menjemput atau melawat seorang pakar yang boleh memberi jawapan bagi soalan-soalan yang dikemukakan melawat tempat yang membolehkan mereka memerhatikan atau menemu ramah seseorang menggunakan majalah, brosur dan buku atau meneroka bahan maujud - melayari Internet #3 Mengaplikasikan maklumat yang diperoleh kanak-kanak Guru memberi peluang kepada kanak-kanak untuk mengaplikasikan maklumat yang didapati dari internet atau bantuan Ibu bapa menerusi permainan melabelkan bahagian- bahagian ikan. Guru juga mengajak kanak-kanak untuk menggunakan maklumat yang telah diperolehi untuk menjawab soalan-soalan yang mereka kemukakan pada awal projek MuM ini. Kanak-kanak menggunakan maklumat yang telah diperolehi untuk menjawab soalan-soalan.
#4 Mendokumentasikan maklumat yang diperoleh kanak-kanak Guru menggalakkan kanak-kanak untuk mendokumentasikan maklumat mereka dengan melukis, menghasilkan kraf atau menulis perkataan. Guru memberi peluang kepada kanak-kanak untuk berkongsi hasil kraf 'Aktiviti Bersama Keluarga' yang telah dilakukan melalui sesi unjuk dan ujar. Kanak-kanak mendokumentasikan maklumat yang telah diperoleh. Aktiviti '1, 2, 3 Teka!' Bahan-bahan: gambar ikan yang sudah digunting bahagian-bahagian penting seperti ekor, mata, sirip dan lain-lain lagi kain penutup mata - pelekat - papan tulis Langkah-langkah: Guru menunjukkan kepada kanak-kanak gambar ikan dan bahagian-bahagian ikan yang sudah digunting. Guru kemudian mengajak kanak-kanak menyebut bahagian-bahagian ikan yang sudah digunting. Guru meminta seorang kanak-kanak untuk menjadi pemain pertama. - Guru menutup mata kanak-kanak tersebut dengan kain penutup mata. - Guru membawa pemain pertama untuk ke papan tulis. - Guru memberi satu bahagian ikan kepada pemain pertama dan pemain pertama perlu meneka bahagian yang betul contohnya: mata, sirip, ekor dan lain-lain lagi. - Kanak-kanak yang lain diminta untuk memberi arahan kepada pemain pertama supaya melekatkan bahagian ikan dengan betul. Setelah selesai pusingan pertama, guru melanjutkan permainan sehingga semua bahagian ikan diteka dengan tepat. Aktiviti ini dimainkan serupa dengan permainan 'Pin TheTail on The Donkey'.'
#5 Menggunakan maklumat yang telah diperoleh Guru mengggalakkan kanak-kanak untuk memberikan pendapat dan menjelaskan maklumat yang telah diperoleh. Guru memberi peluang kepada kanak-kanak untuk main peranan dengan menyediakan lukisan akuarium atau dasar lautan dan membenarkan mereka untuk melekatkan kraf yang telah disiapkan melalui 'Aktiviti Bersama Keluarga'. Kanak-kanak boleh berkongsi maklumat mereka melalui main peranan, aktiviti kraf, Unjuk dan Ujar atau aktiviti menyanyi. Kesimpulan: Contoh: Kanak-kanak dari kelas Obedience dan Kindness berasa gembira kerana telah berjaya untuk mendapatkan jawapan bagi soalan-soalan yang ditanya oleh mereka. Mereka dapat berkongsi maklumat bersama rakan-rakan mereka tentang ikan. Kanak-kanak juga kelihatan lebih berkeyakinan untuk berinteraksi ketika bermain di pusat main peranan. Sumbangan oleh: Cikgu Nur Hawa Binte Hamidon dan kelas Bahasa Melayu K1 dari Tadika MOE di Punggol View.